CELEX: 32022R0425
Language: et
Date: 2022-03-14 00:00:00
Title: Komisjoni rakendusmäärus (EL) 2022/425, 14. märts 2022, millega muudetakse rakendusmäärust (EL) 2019/947 seoses teatavate avatud kategooria mehitamata õhusõidukite süsteemide kasutamise üleminekukuupäevade ja visuaalse otsenähtavuse piires või väljaspool visuaalse otsenähtavuse piire toimuva käitamise standardstsenaariumide kohaldamise alguskuupäeva edasilükkamisega (EMPs kohaldatav tekst)

15.3.2022   
               
               
                  ET
               
               
                  Euroopa Liidu Teataja
               
               
                  L 87/20
               
            
         KOMISJONI RAKENDUSMÄÄRUS (EL) 2022/425,
         14. märts 2022,
         millega muudetakse rakendusmäärust (EL) 2019/947 seoses teatavate avatud kategooria mehitamata õhusõidukite süsteemide kasutamise üleminekukuupäevade ja visuaalse otsenähtavuse piires või väljaspool visuaalse otsenähtavuse piire toimuva käitamise standardstsenaariumide kohaldamise alguskuupäeva edasilükkamisega
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 4. juuli 2018. aasta määrust (EL) 2018/1139, mis käsitleb tsiviillennunduse valdkonna ühisnorme ja millega luuakse Euroopa Liidu Lennundusohutusamet ning millega muudetakse Euroopa Parlamendi ja nõukogu määrusi (EÜ) nr 2111/2005, (EÜ) nr 1008/2008, (EL) nr 996/2010, (EL) nr 376/2014 ja Euroopa Parlamendi ja nõukogu direktiive 2014/30/EL ning 2014/53/EL ning tunnistatakse kehtetuks Euroopa Parlamendi ja nõukogu määrused (EÜ) nr 552/2004 ja (EÜ) nr 216/2008 ning nõukogu määrus (EMÜ) nr 3922/91, (1) eriti selle artiklit 57,
         ning arvestades järgmist:
         
                     (1)
                  
                  
                     Komisjoni rakendusmääruse (EL) 2019/947 (2) artikli 20 kohaselt võib selliseid mehitamata õhusõidukite süsteeme, mis ei vasta delegeeritud määruse (EL) 2019/945 (3) nõuetele ega ole eraviisiliselt ehitatud, teatavatel piiratud käitamistingimustel jätkuvalt kasutada avatud kategoorias, kui need on turule lastud enne 1. jaanuari 2023. Rakendusmääruse (EL) 2019/947 artikli 22 kohaselt võib selliseid mehitamata õhusõidukite süsteeme, mis ei vasta komisjoni delegeeritud määruse (EL) 2019/945 lisa 1.–5. osa nõuetele, käitada avatud kategoorias ainult teatavatel piiratud käitamistingimustel 1. jaanuaril 2023 lõppeva üleminekuperioodi jooksul.
                  
               
                     (2)
                  
                  
                     Rakendusmääruse (EL) 2019/947 artikli 23 lõike 2 kohaselt võivad liikmesriigid alates 3. detsembrist 2023 aktsepteerida mehitamata õhusõidukite süsteemide käitajate poolt kõnealuse rakendusmääruse artikli 5 lõike 5 kohaselt esitatud teatisi üksnes sellise käitamise kohta, mis vastab ühele kahest järgmisest kõnealuse rakendusmääruse lisa 1. liites esitatud standardstsenaariumist: visuaalse otsenähtavuse piires toimuv käitamine kontrollitava maapinna-ala kohal asustatud piirkonnas või väljaspool visuaalse otsenähtavuse piire toimuv käitamine koos õhuruumi vaatlejatega kontrollitava maapinna-ala kohal hõredalt asustatud piirkonnas.
                  
               
                     (3)
                  
                  
                     Mõned harmoneeritud standardid, mis käsitlevad klassidesse C0 kuni C6 kuuluvate mehitamata õhusõidukite süsteemide suhtes kohaldatavaid nõudeid, mis peavad olema avatud kategoorias või standardstsenaariumide kohaselt käitamiseks täidetud, samuti otsene kaugidentimine, ei ole kättesaadavad enne 2023. aasta keskpaika. Nende harmoneeritud standardite puudumine takistaks mehitamata õhusõidukite süsteemide tootjail lasta praktikas turule nõuetele vastavaid mehitamata õhusõidukite süsteeme enne rakendusmääruse (EL) 2019/947 artiklis 22 sätestatud üleminekuperioodi lõppu.
                  
               
                     (4)
                  
                  
                     Seepärast on vaja rakendusmääruse (EL) 2019/947 artiklites 20 ja 22 sätestatud tähtpäevi edasi lükata, et tagada klassidesse C0 kuni C6 kuuluvate mehitamata õhusõidukite süsteemide suhtes kohaldatavaid nõudeid käsitlevate harmoneeritud standardite kättesaadavus mehitamata õhusõidukite süsteemide tootjatele ja käitajatele enne kõnealuste ajavahemike lõppu. Samuti on vaja lükata edasi kõnealuse rakendusmääruse lisa 1. liites esitatud kahe standardstsenaariumi kohaldamise alguskuupäev, tagamaks et kõnealused harmoneeritud standardid on kättesaadavad enne, kui liikmesriigid võivad aktsepteerida teatisi kõnealustele standardstsenaariumidele vastava käitamise kohta. Kuni selle ajani peaks liikmesriikidel olema võimalik aktsepteerida mehitamata õhusõidukite süsteemide käitajate poolt kõnealuse rakendusmääruse artikli 5 lõike 5 kohaselt esitatud teatisi, mis põhinevad riiklikel standardstsenaariumidel või samaväärsetel stsenaariumidel.
                  
               
                     (5)
                  
                  
                     Käesoleva määrusega ettenähtud meetmed on kooskõlas määruse (EL) 2018/1139 artikli 127 kohaselt asutatud komitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Rakendusmäärust (EL) 2019/947 muudetakse järgmiselt:
            
                        1)
                     
                     
                        artiklis 20 asendatakse kuupäev „1. jaanuar 2023“ kuupäevaga „1. jaanuar 2024“;
                     
                  
                        2)
                     
                     
                        artikli 22 sissejuhatav tekst asendatakse järgmisega:
                        „Ilma et see piiraks artikli 20 kohaldamist, võib avatud kategoorias käitada mehitamata õhusõidukite süsteeme, mis ei vasta komisjoni delegeeritud määruse (EL) 2019/945 (*1) lisa 1.–5. osa nõuetele, 31. detsembril 2023 lõppeva üleminekuperioodi jooksul, eeldusel et on täidetud järgmised tingimused:
                        
                           (*1)  Komisjoni 12. märtsi 2019. aasta delegeeritud määrus (EL) 2019/945 mehitamata õhusõidukite süsteemide ja mehitamata õhusõidukite süsteemide kolmandate riikide käitajate kohta (ELT L 152, 11.6.2019, lk 1).“;"
                        
                     
                  
                        3)
                     
                     
                        artikli 23 lõiked 2, 3 ja 4 asendatakse järgmistega:
                        
                           „2.   Artikli 5 lõiget 5 kohaldatakse alates 1. jaanuarist 2024.
                        
                        
                           3.   Lisa punkti UAS.OPEN.060 alapunkti 2 alapunkti g ja punkti UAS.SPEC.050 alapunkti 1 alapunkti l alapunkti i kohaldatakse alates 1. juulist 2022 ja lisa punkti UAS.SPEC.050 alapunkti 1 alapunkti l alapunkti ii alates 1. jaanuarist 2024.
                        
                        
                           4.   Ilma et see piiraks artikli 21 lõike 1 kohaldamist, võivad liikmesriigid kuni 31. detsembrini 2023 aktsepteerida õhusõidukite süsteemide käitajate poolt artikli 5 lõike 5 kohaselt esitatud teatisi, mis põhinevad riiklikel standardstsenaariumidel või samaväärsetel stsenaariumidel, kui need riiklikud stsenaariumid vastavad lisa punkti UAS.SPEC.020 nõuetele.
                           Sellised teatised kaotavad kehtivuse alates 1. jaanuarist 2026.“
                        
                     
                  
         
            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 14. märts 2022
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 212, 22.8.2018, lk 1.
         
            (2)  Komisjoni 24. mai 2019. aasta rakendusmäärus (EL) 2019/947 mehitamata õhusõidukite käitamise normide ja menetluste kohta (ELT L 152, 11.6.2019, lk 45).
         
            (3)  Komisjoni 12. märtsi 2019. aasta delegeeritud määrus (EL) 2019/945 mehitamata õhusõidukite süsteemide ja mehitamata õhusõidukite süsteemide kolmandate riikide käitajate kohta (ELT L 152, 11.6.2019, lk 1).